SPVI วิ่ง 3% รับงบ Q3 โตแกร่ง ลุ้นยอดขาย “สมาร์ทโฟน-แท็บเล็ต” ดันรายได้ Q4 พุ่งต่อ
SPVI วิ่ง 3% รับงบไตรมาส 3/64 โต พร้อมคาดแนวโน้มไตรมาส 4 โตต่อรับ High Season อีกทั้งได้ประโยชน์จากมาตรการผ่อนคลายการควบคุมโรค และมาตรการกระตุ้นเศรษฐกิจต่างๆ รวมถึงการเปิดตัว iPhone 13 ในช่วงที่ผ่านมา
SPVI วิ่ง 3% รับงบไตรมาส 3/64 โต รับยอดขายสมาร์ทโฟน-แท็บเล็ตสูงขึ้น ลุ้นดันรายได้ไตรมาส 4/64 เพิ่มขึ้นต่อเนื่อง
5 พ.ย. 2564

ผู้สื่อข่าวรายงานว่าวันนี้ (5 พ.ย.64) ราคาหุ้นของบริษัท เอส พี วี ไอ จำกัด (มหาชน) หรือ SPVI โดย ณ เวลา 10:15 น. อยู่ที่ระดับ 6.10 บาท เพิ่มขึ้น 0.20 บาท หรือ 3.39% ทำจุดสูงสุดที่ 6.20 บาท ต่ำสุดที่ 6.10 บาท ด้วยมูลค่าการซื้อขาย 7.05 ล้านบาท

โดยราคา SPVI ปรับตัวขึ้นแรงวันนี้ หลังจากวานนี้ (4 พ.ย.64) ได้รายงานผลการดำเนินงานไตรมาส 3 ปี 2564 สิ้นสุดเมื่อวันที่ 30 กันยายน 2564 ดังนี้ โดยมีกำไรสุทธิไตรมาส 3/2564 มีจำนวน 14.39 ล้านบาท เพิ่มขึ้นจากงวดเดียวกันของปีก่อนจำนวน 6.54 ล้านบาท คิดเป็นร้อยละ 83.3 เมื่อเทียบกับไตรมาสเดียวกันปี 2563 เนื่องจากการเติบโตของยอดขาย และยังบริหารจัดการค่าใช้จ่ายในการดำเนินงานได้ดี
สำหรับรายได้ จากการขายและการบริการไตรมาส 3/2564 มีจำนวน 1,000.49 ล้านบาท เพิ่มขึ้นจากไตรมาสเดียวกันของปีก่อน จำนวน 309.85 ล้านบาท คิดเป็นร้อยละ 44.9 เนื่องจากสถานการณ์ Covid-19 ส่งผลให้พฤติกรรมของผู้บริโภคเปลี่ยนแปลงไป ผู้บริโภคมีความต้องการสินค้าประเภท สมาร์ทโฟนและแท็บเล็ตเพื่อประกอบการเรียนและการทำงานมากขึ้น
ด้านบริษัทหลักทรัพย์ คิงส์ฟอร์ด ระบุในบทวิเคราะห์วันที่ (1 พ.ย.64) แม้ว่าผลการดำเนินงานในช่วงไตรมาส 3/2564 จะถูกกดดันจากการปิดสาขาจำนวนมากสืบเนื่องจากการระบาดของ Covid-19 แต่ยังมี Demand จากการ Work/Learn from Home เข้าช่วย ขณะที่ ปัจจุบันเข้าสู่ High Season ในไตรมาส 4/2564 อีกทั้งยังได้ประโยชน์จากมาตรการผ่อนคลายการควบคุมโรค และมาตรการกระตุ้นเศรษฐกิจต่างๆ ด้านสินค้าหลักจาก ค่าย Apple ยังเป็นสินค้าที่ได้รับความนิยม โดย iPhone13 ซึ่งได้เปิดตัวไปก่อนหน้านี้ ได้รับการตอบรับที่ดี ทั้งนี้ตลาดคาด EPS ปี 2564 และ ปี 2565 จะขยายต่อเนื่องจากปี 2563 ที่ 0.18 บาท/หุ้น มาอยู่ที่ 0.25 บาท/หุ้น, และ 0.33 บาท/หุ้น ตามลำดับ